ประกันคึกชูภาษี-จ่ายสูงดึงลูกค้า
ประกันชีวิตชูสิทธิลดหย่อนภาษี ผลตอบแทนดี สู้ศึกชิงเงินออมปลายปี
2 พ.ย. 2555

ประกันชีวิตชูสิทธิลดหย่อนภาษี ผลตอบแทนดี สู้ศึกชิงเงินออมปลายปี
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ประกันชีวิตเป็นเครื่องมือในการออมเงินอย่างมีวินัย มีทั้งผลิตภัณฑ์การออมระยะสั้น 3-5 ปี ให้ผลตอบแทนดีเมื่อเทียบกับเงินฝากระยะกลางและลงทุนระยะยาว ที่สามารถนำไปลดหย่อนภาษีเงินได้ 1 แสนบาท ขณะที่เบี้ยกรมธรรม์แบบบำนาญลดหย่อนภาษีเงินได้ตามจำนวนที่จ่ายจริงแต่ไม่เกิน 15% ของเงินได้พึงประเมิน สูงสุดไม่เกิน 2 แสนบาท
นอกจากนี้ ยังมีส่วนของความคุ้มครองที่ขายเพิ่ม คือ ค่ารักษาพยาบาลที่มีการขยายความคุ้มครองถึงอายุ 80 ปี และความคุ้มครองโรคร้ายแรง ซึ่งมีการขยายความคุ้มครองเป็นตลอดชีพ 
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัท ไทยประกันชีวิต กล่าวว่า ช่วง 2 เดือนที่เหลือของปี ธุรกิจประกันชีวิตจะยังคงเติบโตอย่างต่อเนื่อง และจะไม่ได้รับผลกระทบจากปัจจัยภายนอกประเทศ ไม่ว่าจะเป็นเรื่องเศรษฐกิจยุโรป หรือจากพายุในสหรัฐ ซึ่งช่วงนี้ตามปกติเป็นฤดูกาลที่ประชาชนจะนิยมซื้อประกันชีวิต เพราะใกล้สิ้นปีต้องการที่จะออมเงินและใช้สิทธิลดหย่อนภาษี
ทั้งนี้ นางนุสรา (อัสสกุล) บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เตรียมเปิดตัว 2 ผลิตภัณฑ์ใหม่ในปลายเดือน พ.ย.นี้ “ออมสบาย 10/5” ชำระเบี้ย 5 ปี คุ้มครอง 10 ปี มีเงินคืน 20% ของเงินเอาประกันภัยทุกปีตั้งแต่สิ้นกรมธรรม์ที่ 16 รวมเงินคืนตลอดอายุสัญญา 560% หรือคิดเป็นอัตราผลตอบแทนทั้งโครงการเท่ากับ 2.08% เหมาะสำหรับผู้ต้องการลดหย่อนภาษีและต้องการการออมและแบบเปลี่ยนได้ตามใจ ชำระเบี้ย 20 ปี คุ้มครอง 20 ปี เบี้ยประกันเริ่มต้นเพียง 400 บาทต่อเดือน รับความคุ้มครองตลอดชีพสูงสุด 300% สามารถเลือกรับผลประโยชน์ได้ 3 แบบ คือ รับเงินก้อน หรือจะเปลี่ยนเป็นคุ้มครองตลอดชีพ หรือรับเงินคืนรายปี